雜曲歌辭 輕薄篇
作者：李益
朝代：唐

paragraphs: 豪不必馳千騎，雄不在垂雙鞬。
天生俊氣自相逐，出與鵰鶚同飛翻。
朝行九衢不得意，下鞭走馬城西原。
忽聞燕雁一聲去，迴鞭挾彈平陵園。
歸來青樓曲未半，美人玉色當金尊。
淮陰少年不相下，酒酣半笑倚市門。
安知我有不平色，白日欲顧紅塵昏。
死生容易如反掌，得意失意由一言。
少年但飲莫相問，此中報讐亦報恩。